

ΕΛΛΗΝΙΚΗ ΔΗΜΟΚΡΑΤΙΑ

**ΠΑΝΕΠΙΣΤΗΜΙΟ ΙΩΑΝΝΙΝΩΝ**

ΠΡΥΤΑΝΕΙΑ

**Ανακοίνωση - 22/3/2020**

**Ενημέρωση για την προσωρινή αναστολή λειτουργίας του Πανεπιστημίου σύμφωνα με τη νέα Κοινή Υπουργική Απόφαση (ΚΥΑ-ΦΕΚ 956/21-3-2020) για την προστασία από τη διάδοση του Κορωνoϊού COVID-19**

Σας γνωρίζουμε ότι έχει εκδοθεί νέα Κοινή Υπουργική Απόφαση (ΚΥΑ αρ. ΦΕΚ 956/21-3-2020), για την απαγόρευση λειτουργίας όλων των Εκπαιδευτικών Ιδρυμάτων από 21-3-2020 μέχρι 10-4-2020, για την πρόληψη εξάπλωσης του κορωνoϊού COVID-19.

Ειδικότερα η απόφαση προβλέπει την απαγόρευση λειτουργίας: α) των πάσης φύσεως εκπαιδευτικών λειτουργιών, οι οποίες πραγματοποιούνται με φυσική παρουσία, β) της πρακτικής άσκησης μαθητών, σπουδαστών και φοιτητών, γ) της λειτουργίας των βιβλιοθηκών, των αιθουσών κοινόχρηστων ηλεκτρονικών υπολογιστών, των αναγνωστηρίων, των εστιατορίων και κυλικείων, των εστιών, των αθλητικών εγκαταστάσεων και εν γένει κάθε χώρου συνάθροισης κοινού στις ανωτέρω δομές και δ) των τελετών, ημερίδων, συνεδρίων και πάσης φύσεως εκδηλώσεων και δραστηριοτήτων.

Από την ως άνω προσωρινή απαγόρευση εξαιρούνται οι διοικητικές λειτουργίες και υπηρεσίες, καθώς και, κατά περίπτωση, οι ερευνητικές δραστηριότητες και η λειτουργία των Ειδικών Λογαριασμών Κονδυλίων Έρευνας.

Ως προς τους φοιτητές και σπουδαστές που κατά τη δημοσίευση της παρούσας διαμένουν σε εστίες της περ. γ΄ της παρ. 2 του παρόντος, η προσωρινή απαγόρευση λειτουργίας τίθεται σε ισχύ στις 25.3.2020 και διαρκεί έως και τις 10.4.2020.

Επίσης ισχύει η προσωρινή απαγόρευση για το χρονικό διάστημα από 21.3.2020 έως και 10.4.2020, όλων των μετακινήσεων μαθητών, εκπαιδευτικών και μεμονωμένων εκπαιδευτικών Πρωτοβάθμιας και Δευτεροβάθμιας εκπαίδευσης, καθώς και σπουδαστών και φοιτητών, εκπαιδευτικού και λοιπού προσωπικού της Τριτοβάθμιας εκπαίδευσης, των επισκέψεων μαθητών, εκπαιδευτικών και μεμονωμένων εκπαιδευτικών Πρωτοβάθμιας και Δευτεροβάθμιας εκπαίδευσης, καθώς και σπουδαστών, φοιτητών και εκπαιδευτικού και λοιπού προσωπικού της Τριτοβάθμιας εκπαίδευσης του εξωτερικού στην Ελλάδα, οι οποίες πραγματοποιούνται στο πλαίσιο ευρωπαϊκών ή διεθνών προγραμμάτων ή συνεργασιών, για προληπτικούς λόγους δημόσιας υγείας, κατά τα αναφερόμενα στην από 20.3.2020 εισήγηση της Εθνικής Επιτροπής Προστασίας Δημόσιας Υγείας έναντι του κορωνοϊού COVID-19.

***Επιπλέον γίνεται γνωστό ότι με ανακοίνωση της Κυβέρνησης επιβάλλονται αυστηροί περιορισμοί στις μετακινήσεις από αύριο Δευτέρα 23-3-2020, ώρα 6.00 πμ, και μέχρι 6-4-2020. Επιτρέπονται οι μετακινήσεις, μεταξύ άλλων, από και προς τόπο της εργασίας. Στην περίπτωση αυτή απαιτείται η επίδειξη αστυνομικής ταυτότητας ή διαβατηρίου καθώς και ειδικό έντυπο αδείας μετακίνησης τύπου Α. Ειδικά για αύριο πρωί για όσους θα μετακινηθούν προς την εργασία τους επιβάλλεται η επίδειξη υπογεγραμμένου εντύπου Υπεύθυνης Δήλωσης με τα στοιχεία της διεύθυνσης κατοικίας και εργασίας, καθώς και του ωραρίου εργασίας. Η έκδοση των ειδικών εντύπων άδειας μετακίνησης Τύπου Α για όλους θα γίνει αύριο το μεσημέρι.***

Η Διοίκηση υπογραμμίζει ότι σήμερα προέχει η προστασία της δημόσιας υγείας και η σχολαστική τήρηση των κανόνων πρόληψης της διάδοσης του κορωνοϊού COVID-19.

**Συνημμένα:** α) ΚΥΑ- ΦΕΚ 956/21-3-2020, β) Έντυπο υπεύθυνης δήλωσης, γ) Ειδικό έντυπο αδείας μετακίνησης τύπου Α.

Πανεπιστημιούπολη Ιωαννίνων, 451 10 Ιωάννινα

Πληροφορίες: Γραμματεία Πρυτανείας

Τηλ.: 26510-07446, 09061, Fax: 26510 07200

e-mail: prytania@uoi.gr